[Stqarrija għall-istampa aġġornata fil- 21 ta' Mejju 2021 biex tinkludi link għat-test wara l-approvazzjoni mill-Coreper] Illum, in-negozjaturi mill-Kunsill u l-Parlament Ewropew laħqu ftehim proviżorju dwar miżura temporanja li tippermetti lill-fornituri ta' servizzi ta' komunikazzjoni elettronika bħall-posta elettronika u servizzi ta' messaġġi bbażati fuq il-web ikomplu jidentifikaw, ineħħu u jirrappurtaw l-abbuż sesswali tat-tfal online, li tkopri wkoll il-ġlieda kontra l-grooming, sakemm tidħol fis-seħħ leġiżlazzjoni permanenti mħabbra mill-Kummissjoni Ewropea. Il-protezzjoni tat-tfal kontra kwalunkwe forma ta' vjolenza jew abbuż hija ta' importanza kbira għall-UE. Illum qbilna dwar regoli temporanji effettivi u infurzabbli biex niżguraw li l-attivitajiet kruċjali tal-identifikazzjoni, it-tneħħija u r-rappurtar ta' materjal illegali li ċerti fornituri ta' servizzi elettroniċi jwettqu, purament fuq bażi volontarja, jistgħu jkomplu, u l-awturi jkunu jistgħu jinqabdu u jiġu mħarrka. Kienet prijorità għall-Kunsill li jikkonkludi dawn ir-regoli temporanji malajr kemm jista' jkun. Pedro Siza Vieira, Ministru tal-Istat Portugiż għall-Ekonomija u t-Tranżizzjoni Diġitali, President tal-Kunsill F'Diċembru 2020, il-Kodiċi Ewropew għall-Komunikazzjonijiet Elettroniċi (KEKE) komprensiv daħal fis-seħħ, u ġab miegħu definizzjoni ġdida ta' servizzi ta' komunikazzjoni elettronika. Din id-definizzjoni tinkludi "servizzi ta' komunikazzjonijiet interpersonali indipendenti min-numri" (NI-ICS) , li jinkludu servizzi ta' messaġġi. Xi fornituri tal-NI-ICS ilhom jużaw teknoloġiji speċifiċi biex jidentifikaw materjal ta' abbuż sesswali tat-tfal fuq is-servizzi tagħhom sabiex ineħħuh u jirrappurtawh lill-awtoritajiet tal-infurzar tal-liġi għall-prosekuzzjoni kriminali. Peress li d-direttiva dwar il-privatezza elettronika tal-2002, li tiżgura l-kunfidenzjalità tal-komunikazzjonijiet u d-data personali fis-settur tal-komunikazzjonijiet elettroniċi, tiddependi fuq id-definizzjoni ta' servizzi ta' komunikazzjoni elettronika fil-Kodiċi, l-NI-ICS issa huma soġġetti għar-regoli ta' kunfidenzjalità tad-direttiva dwar il-privatezza elettronika u mhux dawk tar-Regolament Ġenerali dwar il-Protezzjoni tad-Data (GDPR). B'differenza għall-GDPR, id-direttiva dwar il-privatezza elettronika ma fihiex bażi ġuridika għall-ipproċessar volontarju ta' data dwar il-kontenut jew data dwar it-traffiku għall-iskop ta' identifikazzjoni ta' abbuż sesswali tat-tfal. Għalhekk, għal servizzi li jaqgħu fil-kamp ta' applikazzjoni tad-direttiva dwar il-privatezza elettronika, hija meħtieġa deroga speċifika sabiex dawn il-prattiki siewja jkunu jistgħu jkomplu. Il-ftehim tal-lum jipprevedi deroga għall-Artikoli 5(1) u 6(1) tad-direttiva dwar il-privatezza elettronika , biex il-fornituri jkunu jistgħu jkomplu jidentifikaw, ineħħu u jirrappurtaw materjal ta' abbuż sesswali tat-tfal u japplikaw teknoloġiji kontra l-grooming. Il-Karta tad-Drittijiet Fundamentali u l-GDPR ser ikomplu japplikaw fi kwalunkwe każ, u għadd ta' salvagwardji addizzjonali ulterjuri ser jiggarantixxu li l-privatezza online tiġi rrispettata. Il-Kummissjoni ħabbret li ser tipproponi leġiżlazzjoni komprensiva biex tindirizza l-abbuż sesswali tat-tfal online sat-tieni kwart tal-2021. Dik il-leġiżlazzjoni ser ikollha l-għan li tipprovdi soluzzjoni fit-tul biex tissostitwixxi din il-miżura temporanja. Ir-regolament interim ser japplika għal tliet snin, jew sa data aktar bikrija jekk l-istrument legali permanenti jiġi adottat mil-leġiżlaturi u jħassar dawn ir-regoli temporanji qabel. Il-passi li jmiss Il-qbil proviżorju li ntlaħaq illum huwa soġġett għall-approvazzjoni mill-Kunsill . Issa ser jitressaq quddiem il-Kumitat tar-Rappreżentanti Permanenti tal-Kunsill (Coreper) għall-approvazzjoni. Abbozz ta' regolament dwar deroga temporanja minn ċerti dispożizzjonijiet tad-direttiva 2002/58/KE fir-rigward tal-użu ta' teknoloġiji minn fornituri tas-servizzi tal-komunikazzjonijiet interpersonali indipendenti min-numri għall-ipproċessar ta' data personali u data oħra għall-iskop tal-ġlieda kontra l-abbuż sesswali online - test soġġett għal reviżjoni (link miżjuda fil-21 ta' Mejju 2021) Direttiva dwar il-privatezza elettronika Kodiċi Ewropew għall-komunikazzjonijiet elettroniċi Il-ġlieda kontra l-abbuż sesswali tat-tfal (Kummissjoni Ewropea)